《贺刘掞赴召史馆校勘》
宋代·邓有功

秋堂风露声唔咿，青灯一点昏两眵。
蟫鱼蠹纸老白日，未识心宇包黄羲。
麟胶饮尽霜兔泣，俪花斗叶纷奇姿。
少年轻裘舌秦衍，睥睨六印京尘缁。
平生眼底厌糠秕，自对春风乐沂水。
搜奇抉怪问子云，载酒归来成独醉。
金刀喜有南邻翁，曾吹藜焰丹霞峰。
白云满榻呼不起，倒闭日倚伏酣秋空。
紫皇一夕下纶旨，细祓丹铅勘文字。
会将一语赞阳秋，高入九天卑九地。
圣明勋为琬琰储，不独焜燿冰衔书。
两朝蒐辑摩日月，往往呼喝羞庭衢。
庐陵健笔人莫赎，南丰瓣得竟谁续。
西江浩浩流古今，莫遣白头愧青竹。

作者简介：邓有功（一二一○～一二七九），字子大，学者称月巢先生，南丰（今属江西）人。累试进士不第，以恩补金溪尉。祥兴二年卒，年七十。有《月巢遗稿》，已佚。事见《隐居通议》卷九。今录诗七首。